**ЯБЛОНСКІ Міхаіл Федаравіч.** Беларускі вучоны ў галіне судовай медыцыны. Доктар медыцынскіх навук (1975), прафесар. Нарадзіўся 23.8.1924 г. ў в.Алянец. Залескага сельсавета. Вучыўся ў Залескай, потым у Смаргонскай сярэдняй школах (1948). Скончыў Мінскі медыцынскі інстытут (1954). 3 1957 г. працуе ў Віцебскай медыцынскай акадэміі на кафедры судовай медыцыны, з 1965 г. загадчык гэтай кафедры. Аўтар больш як 70 навуковых прац і вучэбнага дапаможніка “Лекцыі па судовай медыцыне”. Жые ў Віцебску.

**ЛІС Арсен Сяргеевіч.** Беларускі фалькларыст, літаратуразнавец, краязнавец. Доктар філалагічных навук (1996). Лаўрэат Дзяржаўнай прэміі Беларусі (1986). Член Саюза беларускіх пісьменнікаў (1967). Нарадзіўся 4.2.1934 г. ў в.Вётхава Залескага сельсавета. Скончыў Смаргонскую СШ (1951), БДУ (1956). 3 1962 г. навуковы супрацоўнік Інстытута мастацтвазнаўства, этнаграфіі і фальклору АН Беларусі. Друкуецца з 1955 г. Аўтар кніг “Браніслаў Тарашкевіч” (1966), “Мікола Шчакаціхін: Хараство непазнанай зямлі” (1968), “Пётра Сергіевіч” (1970), “Купальскія песні” (1974), “Вечны вандроўнік” (1984), “Валачобныя песні” (1989), “Жніўныя песні” (1993), “Каляндарна-абрадавая творчасць беларусаў” (1998) і іншыя. Сааўтар даследаванняў “Беларуская народная вусна-паэтычная творчасць” (1967), “Гісторыя беларускай літаратуры XX ст.” (т.2, 1999; т. 4 кн. 2, 2003), навучальнага дапаможніка для ВНУ “Беларуская народная творчасць” (1988). Адзін з укладальнікаў, аўтар уступных артыкулаў і каментарыяў да тамоў акадэмічнай серыі “Беларуская народная творчасць” - “Жніўныя песні” (1974), “Восеньскія і талочныя песні” (1981), “Купальскія і пятроўскія песні” (1985) і іншыя. Склаў зборнікі “Беларускія народныя песні” (1970), “Беларускі фальклор” (у сааўтарстве, 4-е выданне 1996) і іншыя. Адзін з аўтараў сцэнарыяў дакументальных фільмаў “Песня на ўсё жыццё” (пра Р.Р.Шырму, 1984), “Прысады жыцця” (пра М.І.Гарэцкага, 1985), “Зямля Тарашкевіча” (1991), “Аркадзь Смоліч”, “Дзядзька Уласаў” (пра А.М.Уласава, абодва 1992), “Адвечныя званы” (пра М.В.Доўнар- Запольскага, 1993). Жыве ў Мінску.

**ЛІС Леанід Сяргеевіч.** Беларускі вучоны ў галіне вывучэння экалагічнага стану прыродна-тэрытарыяльных комплексаў. Кандыдат тэхнічных навук (1974). Нарадзіўся 24.3.1940 г. ў в.Вётхава Залескага сельсавета. Скончыў Беларускі політэхнічны інстытут (1962), аспірантуру (1967) пры Інстытуце торфу АН БССР. У 1962 - 64 гг. працаваў на Мінскім аўтамабільным заводзе. 3 1974 года ў Інстытуце праблем выкарыстання прыродных рэсурсаў і экалогіі АН Беларусі, з 1999 г. навуковы сакратар. Аўтар больш як 120 навуковых прац, 2 манаграфій. Узнагароджаны сярэбраным і бронзавым медалямі ВДНГ і знакам “Заслужаны вынаходнік СССР” (1986). Жыве ў Мінску.

**ТРОЦКАЯ (ДУДКО) Таісія Паўлаўна.** Беларускі вучоны ў галіне сельскай гаспадаркі і харчовай прамысловасці. Доктар тэхнічных навук (1998). Нарадзілася 29.11.1949 г. ў в.Бабыніха Бялкоўшчынскага сельсавета. Скончыла Беларускуюсельскагаспадарчую акадэмію (1972), дактарантуру пры Цэнтральным НДІ механізацыі сельскай гаспадаркі (1994). У 1972 - 78 гг. працавала інжынерам у калгасах “Перамога” і “Радзіма” Астравецкага раёна. 3 1978 асістэнт кафедры механізацыі і электрафікацыі сельскай гаспадаркі, у 1985 - 91 гг. старшы выкладчык Гродзенскага сельскагаспадарчага інстытута, у 1999-2000гг. загадчык кафедры эксплуатацыі машынна-трактарнага парка Беларускага агратэхнічнага універсітэта. 3 2002 г. начальнік аддзела новых тэхналогій у РУП “Беларускі НДІ харчовых прадуктаў”. Займаецца вывучэннем праблем выкарыстоўвання азону ў харчовай прамысловасці. Аўтар больш як 80 навуковых артыкулаў, манагарфій. Мае 2 пасведчанні (1982, 1984) і 2 патэнты (2003) за рацыяналізатарскія прапановы. Жыве ў Мінску.

**ГАРУНОВІЧ (САЕВІЧ) Лізавета Браніславаўна.**

Беларускі педагог-метадыст. Кандыдат педагагічных навук (1989), дацэнт (1986). Нарадзілася 7.11.1942 г. ў в.Залессе Залескага сельсавета. Скончыла Залескую СШ (1959), Мінскі педінстытут (1964). У 1959 - 60 гг. старшая піянерважатая Жодзішкаўскай СШ, у 1964 - 75 гг. працавала ў дзіцячых садах, метадыстам Фрунзенскага райана Мінска. 3 1975 г. выкладае ў Мінскім педінстытуце, з 1986 г. загадчык кафедры методыкі дашкольнага выхавання. Даследуе праблемы развіцця дзіцяці ў розных відах мастацкай зейнасці.